Na podlagi 64. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19 [189/20](http://www.uradni-list.si/1/objava.jsp?sop=2020-01-3287) – ZFRO, [51/21](http://www.uradni-list.si/1/objava.jsp?sop=2021-01-0968), [159/21](http://www.uradni-list.si/1/objava.jsp?sop=2021-01-2989), 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmIS-1 in 78/23) in 23. točke prvega odstavka 22. člena Statuta Zavoda za zdravstveno zavarovanje Slovenije (Uradni list RS št. 87/01, 1/02 – popr. in 90/24) je upravni odbor Zavoda za zdravstveno zavarovanje Slovenije na 35. redni seji 30. 1. 2025 sprejel

**SKLEP**

**o javnem razpisu za izvajanje programov**

**izdaje in izposoje medicinskih pripomočkov**

**1. člen**

V skladu z določili Dogovora o preskrbi z medicinskimi pripomočki (v nadaljnjem besedilu: Dogovor o MP), št. 171-37/2022-DI/22, ki so ga 9. 11. 2023 podpisali Trgovinska zbornica Slovenije, Obrtno-podjetniška zbornica Slovenije, Lekarniška zbornica Slovenije, Gospodarska zbornica Slovenije, Zbornica MedTech Slovenija in Zavod za zdravstveno zavarovanje Slovenije (v nadaljnjem besedilu: Zavod), lahko Zavod sklepa pogodbe z novimi dobavitelji le na podlagi izvedenega javnega razpisa za izvajanje programov izdaje in izposoje medicinskih pripomočkov (v nadaljnjem besedilu: MP) zavarovanim osebam.

**2. člen**

Na tem javnem razpisu lahko sodelujejo lekarne in specializirane prodajalne za izvajanje prometa z MP, ki so registrirane kot pravne osebe ali samostojni podjetniki za dejavnost, ki je predmet javnega razpisa, in izpolnjujejo pogoje, določene z Dogovorom o MP, ter pogoje, določene v razpisni dokumentaciji. Na tem razpisu lahko sodelujejo le ponudniki, ki še niso pogodbeni partnerji Zavoda za dejavnost, ki je predmet tega javnega razpisa.

**3. člen**

(1) Zavod objavlja javni razpis izvajanja programov izdaje in izposoje MP za:

1. izdajo MP, ki so pravica zavarovanih oseb iz obveznega zdravstvenega zavarovanja in za katere je določen cenovni standard,
2. izdajo MP, ki so pravica zavarovanih oseb iz obveznega zdravstvenega zavarovanja in za katere je določen cenovni standard artikla,
3. izdajo MP, ki so pravica zavarovanih oseb iz obveznega zdravstvenega zavarovanja in za katere ni določen cenovni standard, v breme obveznega zdravstvenega zavarovanja pa se zagotavljajo v skladu s pogodbeno ceno, dogovorjeno z Zavodom,
4. izposojo MP, ki so pravica zavarovanih oseb iz obveznega zdravstvenega zavarovanja in za katere je določena dnevna izposojnina,
5. izposojo MP, ki so pravica zavarovanih oseb iz obveznega zdravstvenega zavarovanja in za katere je določen cenovni standard,
6. izposojo MP, ki so pravica zavarovanih oseb iz obveznega zdravstvenega zavarovanja in za katere ni določen cenovni standard ali dnevna izposojnina, v breme obveznega zdravstvenega zavarovanja pa se zagotavljajo v skladu s pogodbeno ceno, dogovorjeno z Zavodom.

(2) Sestavni del programa izdaje in izposoje MP so tudi popravila, vzdrževanja in prilagoditve za vrste MP in v obsegu, kot to določajo Pravila obveznega zdravstvenega zavarovanja.

(3) Natančnejši seznam posameznih vrst MP, ki so pravica zavarovanih oseb iz obveznega zdravstvenega zavarovanja, s podatki, ki jih morajo upoštevati ponudniki, je sestavni del razpisne dokumentacije.

**4. člen**

(1) Razpisna dokumentacija se objavlja na internetnem naslovu Zavoda:

https://partner.zzzs.si/medicinski-pripomocki/zagotavljanje-pri-dobaviteljih/javni-razpisi/

(2) Razpisna dokumentacija je javno objavljena do datuma za predložitev ponudb.

(3) Za pravočasno šteje ponudba, ki je v glavno pisarno Zavoda prispela do 10. 3. 2025, do 10. ure.

(4) Ponudba dobavitelja, ki predloži ponudbo po izteku navedenega roka, se zavrže in se neodprta vrne dobavitelju.

(5) Ponudnik mora predložiti ponudbo po pošti ali osebno na naslov: Zavod za zdravstveno zavarovanje Slovenije, Miklošičeva 24, 1507 Ljubljana (pritličje, glavna pisarna).

**5. člen**

Zavod bo sklenil pogodbo s tistimi ponudniki, katerih ponudbe bodo popolne in ki bodo izpolnjevali naslednje pogoje:

1. Da je ponudnik registriran pri pristojnem sodišču ali drugem organu za opravljanje dejavnosti, ki je predmet tega javnega razpisa.
2. Da ponudnik in njegovi zakoniti zastopniki, če gre za pravno osebo, niso bili pravnomočno obsojeni za kazniva dejanja.
3. Da ponudnik ni v postopku prisilne poravnave, stečaja ali likvidacije in da zoper ponudnika ni uveden ali začet postopek prisilne poravnave, stečajni ali likvidacijski postopek.
4. Da ponudnik v ponudbi ni posredoval neresničnih in zavajajočih podatkov.
5. Da je ponudnik ekonomsko-finančno sposoben (v zadnjih 6 mesecih ni imel blokade na svojem računu).
6. Da je ponudnik seznanjen in v celoti sprejema določila Dogovora o MP za urejanje medsebojnih pravic in obveznosti glede zagotavljanja MP zavarovanim osebam.
7. Da je ponudnik seznanjen in v celoti sprejema vse pogoje razpisne dokumentacije za predmetni javni razpis ter v celoti soglaša, da bodo ti pogoji v celoti sestavni del pogodbe.
8. Da so vsa izdajna mesta vpisana kot poslovna enota v ustrezno evidenco pri Agenciji Republike Slovenije za javnopravne evidence in storitve (AJPES), sicer se bo pogodba sklenila samo za tista izdajna mesta, ki so vpisana pri AJPES-u.
9. Da je ponudnik najmanj 90 dni pred datumom, določenim za oddajo ponudbe, vpisan v register distributerjev, ki opravljajo dejavnost na področju medicinskih pripomočkov, ki ga vodi JAZMP (razen lekarn in ponudnikov, ki bodo zagotavljali zavarovanim osebam samo medicinske pripomočke izdelane za posameznega uporabnika).
10. Da je ponudnik, ki izdeluje proteze udov in estetske proteze, vpisan v register proizvajalcev MP, izdelanih za posameznega uporabnika za proteze udov in estetske proteze pri JAZMP.
11. Da je ponudnik, ki izdeluje ortoze – izdelane za posameznega uporabnika, vpisan v register proizvajalcev MP, izdelanih za posameznega uporabnika za ortoze pri JAZMP.
12. Da je ponudnik, ki izdaja ortopedsko obutev – čevlje, izdelane za posameznega uporabnika, vpisan v register proizvajalcev MP, izdelanih za posameznega uporabnika za ortopedsko obutev pri JAZMP.
13. Da je ponudnik, ki izdaja MP za podporo gibalnih zmožnosti – izdelani za posameznega uporabnika (posebni prenosni sedež s podvozjem), vpisan v register proizvajalcev MP, izdelanih za posameznega uporabnika za MP za podporo gibalnih zmožnosti pri JAZMP.
14. Da je ponudnik, ki bo izdajal očala, kontaktne leče in povečevala, predložil obrtno dovoljenje ustrezne dejavnosti, ki ga izdaja Obrtno-podjetniška zbornica Slovenije.
15. Da so izvajalci lekarniške dejavnosti predložili kopijo dovoljenja za izvajanje lekarniške dejavnosti, ki ga izda ministrstvo, pristojno za zdravje.
16. Da je ponudnik za vse vrste MP, ki jih bo zagotavljal zavarovanim osebam, izpolnil podatke o artiklih, ki jih bo zagotavljal zavarovanim osebam v skladu z navodili iz razpisne dokumentacije.

**6. člen**

(1) Zavod bo opravil izbiro med ponudniki najpozneje v 60 dneh po izteku roka za predložitev vlog.

(2) Pregled in ugotavljanje izpolnjevanja pogojev prispelih ponudb bo opravila strokovna služba Zavoda, odločitev o izbiri pa sprejme upravni odbor Zavoda. Sklep upravnega odbora Zavoda o izbiri prejmejo ponudniki, ki so oddali svoje ponudbe v skladu z razpisno dokumentacijo, v sedmih delovnih dneh od datuma začetka veljavnosti sklepa upravnega odbora Zavoda.

**7. člen**

Zavod, Območna enota Kranj, in Zavod, Območna enota Koper, bosta z izbranimi ponudniki sklenili pogodbe najpozneje v 30 dneh po zaključenem razpisu. Ponudniki bodo s strani območnih enot Zavoda pozvani k podpisu pogodbe. Če se ponudnik v roku petih delovnih dni od prejema poziva ne bo odzval, se šteje, da je odstopil od ponudbe in namere za sklenitev pogodbe za dobavo oziroma izposojo MP v breme sredstev obveznega zdravstvenega zavarovanja.

**8. člen**

Ponudnik, ki ne bo izbran po tem razpisu za dobavitelja MP, lahko zahtevo za arbitražo posreduje pisno najpozneje v sedmih delovnih dneh od datuma prejema Sklepa o izbiri dobaviteljev za izvajanje programov izdaje in izposoje MP na naslov: Zavod za zdravstveno zavarovanje Slovenije, Miklošičeva cesta 24, 1507 Ljubljana, s pripisom »JR ZA MP 2025 - ZAHTEVA ZA ARBITRAŽO«. Sestavni del zahteve za arbitražo mora biti podpisana izjava ponudnika, da se strinja z vpogledom v dokumentacijo njegove ponudbe s strani članov arbitraže, vključno v dokumente, ki so zaupne narave.

**9. člen**

Ta sklep začne veljati naslednji dan po objavi na spletni strani Zavoda.

Št. 0072-7/2025-DI/1

Ljubljana, dne 30. januarja 2025

Zavod za zdravstveno zavarovanje

Slovenije

Irena Ilešič Čujovič

predsednica upravnega odbora